Document ID: 32014R0025

REGULAMENTUL DE PUNERE ÎN APLICARE (UE) NR. 25/2014 AL COMISIEI
din 13 ianuarie 2014
de modificare a Regulamentului (CE) nr. 1251/2008 în ceea ce privește rubrica referitoare la Canada din lista țărilor terțe, teritoriilor, zonelor sau compartimentelor din care anumite animale acvatice pot fi importate în Uniune
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2006/88/CE a Consiliului din 24 octombrie 2006 privind cerințele de sănătate animală pentru animale și produse de acvacultură și privind prevenirea și controlul anumitor boli la animalele de acvacultură (1), în special articolul 22 și articolul 61 alineatul (3),
întrucât:
(1)
Directiva 2006/88/CE stabilește cerințele de sănătate animală care trebuie să fie aplicate pentru introducerea pe piață și importul și tranzitul prin Uniune al animalelor de acvacultură și al produselor obținute din aceste animale.
(2)
Anexa III la Regulamentul (CE) nr. 1251/2008 al Comisiei (2) stabilește o listă de țări terțe, teritorii, zone sau compartimente din care este autorizat importul de animale de acvacultură.
(3)
În plus, modelele de certificate de sănătate animală stabilite în părțile A și B din anexa IV la Regulamentul (CE) nr. 1251/2008 conțin atestări sanitare veterinare referitoare la cerințele aplicabile speciilor susceptibile la anumite boli enumerate în partea II din anexa IV la Directiva 2006/88/CE.
(4)
Anumite provincii din Canada (Columbia Britanică, Alberta, Saskatchewan, Manitoba, New Brunswick, Nova Scotia, Insula Prince Edward, Terra Nova și Labrador, Yukon, Teritoriile de Nord-Vest și Nunavut) sunt enumerate în prezent în anexa III la Regulamentul (CE) nr. 1251/2008. În consecință, sunt autorizate importurile în Uniune, provenind din provinciile respective, ale speciilor de pești susceptibile la septicemia hemoragică virală, astfel cum figurează în anexa IV la Directiva 2006/88/CE.
(5)
Canada a cerut adăugarea provinciei Quebec în lista prevăzută în anexa III la Regulamentul (CE) nr. 1251/2008. Potrivit concluziilor unui audit efectuat în Canada, în iunie 2012, de Oficiul Alimentar și Veterinar și referitor la sănătatea animalelor acvatice, autoritatea competentă a acestei țări terțe poate furniza garanții adecvate în ceea ce privește supravegherea și monitorizarea bolilor peștilor și există un sistem de certificare fiabil pentru exporturile către Uniune de pești și de produse derivate. În plus, autoritatea competentă din Canada a furnizat Comisiei informații detaliate referitoare la un program de supraveghere bazat pe riscuri privind septicemia hemoragică virală, realizat între 2007 și 2012 pe peștii sălbatici originari din bazinele hidrografice cu risc sporit din provincia Quebec. În urma unei analize privind elaborarea și punerea în aplicare a programului de supraveghere, se poate concluziona că este puțin probabil ca virusul septicemiei hemoragice virale să fi circulat în cursul anilor respectivi în rândul populațiilor de pești sălbatici din Quebec. Această concluzie constituie o garanție suplimentară în ceea ce privește starea de sănătate a speciilor de pești susceptibile la septicemia hemoragică virală sau a produselor derivate din acestea, care pot fi exportate din Quebec către Uniune.
(6)
Prin urmare, este oportun să se autorizeze importurile din Quebec în Uniune ale speciilor de pești susceptibile la septicemia hemoragică virală, astfel cum figurează în anexa IV la Directiva 2006/88/CE, destinate creșterii, zonelor de relocare, pescăriilor cu repopulare organizată și instalațiilor ornamentale deschise și închise.
(7)
Prin urmare, Regulamentul (CE) nr. 1251/2008 ar trebui modificat în consecință.
(8)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Anexa III la Regulamentul (CE) nr. 1251/2008 se modifică în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 13 ianuarie 2014.

Labels: 3
18
6